Folketing
2010-12-15

Det er jo vældig godt at få det her diskuteret, for vi ser helt forskelligt på det. Nu har Dansk Folkeparti jo ikke bundet sig op på en eller anden 2020-plan. Vi har slet ikke set et udkast til en 2020-plan endnu, som regeringen siger den vil komme med. Det må vi jo se og så diskutere på det grundlag. Vi har lavet en genopretningsaftale for dansk økonomi, der handler om 2011, 2012 og 2013. For de 3 år siger vi, at det, der er gældende i forhold til kommunerne, er, at de penge, de har at gøre godt med i 2011, er de penge, de havde i deres budgetter for 2010 reguleret med pris- og lønfremskrivninger. Så de har den samme købekraft i 2011, som de havde i budgetterne for 2010. I 2012 skal de have de samme penge, som de fik i 2011 pristalsreguleret, så de har til de stigende lønninger, de har til de stigende priser, det vil sige, at de har den samme købekraft i 2012, som de havde i 2011.